О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 15. и 16. Устава Републике Србије, према којима Република Србија уређује и обезбеђује, између осталог, финансирање остваривања права и дужности Републике Србије, утврђених Уставом и законом, као и рад републичких органа.

II. РАЗЛОЗИ ЗА ДОНОШЕЊЕ ЗАКОНА

*• Проблеми које овај закон треба да реши, односно циљеви који се овим законом постижу*

Разлози за доношење овог закона садржани су у потреби да се измени висина посебне накнаде за употребу јавног пута, његовог дела и путног објекта (путарина).

Наиме, Министарство грађевинарства, саобраћаја и инфраструктуре је поднело иницијативу којом се предлаже повећање висине накнаде за путарину јавног пута у висини од 12%.

Имајући у виду да је тренутна висина путарине значајно нижа од реалне вредности и да је последње повећање износа путарине извршено 7. јануара 2017. године, када је путарина повећана за 10% у односу на претходни ценовник. Пре јануара 2017. године, износ путарине није повећаван од 2009. године. Цене материјала, енергената и опреме која се користи за одржавање аутопутева и осталих путева су у знатној мери повећане у односу на 2017. годину. У односу на европске земље које користе исти систем наплате путарине, Србија има најнижу цену путарине по пређеном километру. Повећањем прихода од путарине обезбедиће се већа средства за финансирање одржавања и развоја путне мреже.

Такође, Директива 1999/62/ЕЗ Европског парламента и Савета чланом 7б дефинише да се путарина, тј. инфраструктурна накнада, заснива на начелу повраћаја инфраструктурних трошкова.

*• Разматране могућности да се проблеми реше и без доношења овог закона*

Имајући у виду да су предложена решења законска материја, уређивањем накнада за коришћење јавних добара законом, даје се допринос правној сигурности, обезбеђује предвидивост трошкова пословања привреди и унапређује транспарентност у његовој примени.

*• Зашто је доношење овог закона најбољи начин за решавање проблема?*

Доношење закона је најбољи начин за решавање проблема, из разлога што се ради о материји, коју је могуће уредити само законом.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Уз члан 1.

Предлаже се измена висина посебне накнаде за употребу јавног пута, његовог дела и путног објекта (путарина).

Уз члан 2.

Уређује се да закон ступа на снагу осмог дана од дана објављивања у „Службеном гласнику Републике Србије”.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку у складу са чланом 167. Пословника Народне скупштине („Службени гласник РС”, број 20/12-пречишћен текст).

Доношење овог закона по хитном поступку неопходно је да би се омогућило управљачу јавног пута који је овлашћен за утврђивање накнаде да, у складу са овим законом, благовремено припреми, донесе и објави одговарајући подзаконски акт, за утврђивање накнадe за одређену деоницу јавног пута.

VI. АНАЛИЗА ЕФЕКАТА

Министарство грађевинарства, саобраћаја и инфраструктуре је поднело иницијативу којом се предлаже повећање висине накнаде за путарину јавног пута у висини од 12%, имајући у виду да је тренутна висина путарине значајно нижа од реалне вредности и да би требала да достигне висину која би покривала реалне трошкове повезане са трошковима изградње и трошковима пословања, одржавања и развојем мреже путева у Републици Србији.

Процена је да ће предложеним повећањем од 12% у 2019. години, приход од наплате путарине бити већи од 1.900.000.000 динара, односно да ће укупан приход износити 27.600.000.000 динара.

*1) На кога ће и како ће највероватније утицати решења у закону*

Закон ће нарочито имати утицај на:

- обвезнике накнаде за употребу јавног пута, његовог дела и путног објекта (власнике моторног возила домаће регистрације, односно власнике моторног возила стране регистрације);

- на повећање прихода буџета Републике Србије, с обзиром да се висина накнаде увећава за 12%.

*2) Трошкови које ће примена Закона изазвати код грађана и привреде, посебно малих и средњих предузећа*

Повећање висине накнаде за путарину за јавни пут ће утицати на повећање трошкова обвезника ове накнаде, у мери у којој употребљавају јавни пут, његов део или путни објект.

*3) Да ли су позитивне последице доношења закона такве да оправдавају трошкове које ће он створити?*

Повећањем прихода од путарине обезбедиће се већа средства за финансирање одржавања и развоја путне мреже, што ће допринети свим корисницима путева безбедније коришћење путне мреже, а привредним субјектима побољшање пословног окружења и конкурентности.

*4) Да ли се законом подржава стварање нових привредних субјеката на тржишту и тржишна конкуренција?*

Овим законом се не утиче на стварање нових привредних субјеката на тржишту и на тржишну конкуренцију.

*5) Да ли су све заинтересоване стране имале прилику да се изјасне о закону?*

У поступку припреме овог закона остварена је сарадња са Министарством грађевинарства, саобраћаја и инфраструктуре које је поднело иницијативу за измену Закона. Министарство финансија размотрило је иницијативу и, по сачињавању текста Нацртa закона, исти је достављен надлежним органима, као и другим органима на мишљење, тако да је заинтересованим странама пружена прилика да се изјасне о предложеном закону.

*6) Које ће се мере током примене Закона предузети да би се остварило оно што се доношењем Закона намерава?*

Министарство финансија надлежно је за давање мишљења у примени Закона.

Посебно истичемо да Министарство финансија, периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбеђује транспарентност, информисаност и доступност информацијама, како би се и на овај начин допринело остваривању циљева постављених доношењем овог закона.